text: To unge mænd efterlyst efter røveri
  02 oktober 2019 kl. 17.28
  Et røveri i Byparken i Esbjerg gør nu, at politiet efterlyser to unge mænd.
  Klokken 14.30 onsdag truede to unge mænd en mand i Byparken i Esbjerg. Det fortæller Syd- og Sønderjyllands Politi på Twitter.
  De unge mænd truede manden med en kniv, hvorefter de fik hans kontanter, sygesikringskort samt hævekort.
  Gerningsmændene beskrives som cirka 16 år gamle og almindelige af bygning. De var begge iført lange mørke jakker uden hætte.
  De to gerningsmænd forsvandt herefter mod Stormgade.
  Har man oplysninger til sagen, kan politiet kontaktes på telefon 1-1-4.
  
  